PONOĆNA DRAMA Pokušao pregaziti policajca pa pobjegao, pucali mu u gume!

Policija intenzivno traga za vozačem koji je oko pola sata iza ponoći pokušao pregaziti policajca na cesti, a drugi je policajac pucao za njegovim audijem.

Prava drama nešto poslije ponoći odvijala se na makadamskoj cesti u mjestu Novo Čiče. Pripadnici mobilne jedinice za provedbu nadzora državne granice svjetlosnim signalima pokušali su zaustaviti osobni audi zagrebačkih oznaka.

“U trenutku kada je policijski službenik izašao iz službenog vozila, nepoznati vozač je spomenutim vozilom naglo krenuo prema njemu. Policajac je uspio izbjeći nalet vozila skočivši u stranu.

Nakon toga, drugi policijski službenik ispalio je nekoliko hitaca u smjeru pneumatika kako bi zaustavio vozilo koje se udaljavalo. Kako u tome nije uspio, vozilo se udaljilo s mjesta događaja”, otkrili su u ponedjeljak iz policije.

Vozilo je kasnije pronađeno napušteno, ali ne i vozač za kojim se i dalje traga. U policiji danas kažu kako je kriminalističko istraživanje u tijeku. Vozača se tereti za pokušaj teškog ubojstva policajca.

Objava PONOĆNA DRAMA Pokušao pregaziti policajca pa pobjegao, pucali mu u gume! pojavila se prvi puta na Danica.hr.