Čovjek bez ruke pobjegao policiji u starom opelu. Sad je doznao kaznu

Sjećate li se Nenada Vukašinovića (52), čovjeka bez jedne šake koji je lani u prosincu između Križevaca i Bjelovara pobjegao policijskom presretaču u starom, neregistriranom opelu combu?

Snimka njegova bijega brzo je postala viralni hit, a mediji su danima pratili njegovo skrivanje od policije. Ovih je dana doznao presudu prekršajnog suca koji ga je kaznio zbog čak devet počinjenih prekršaja u prometu.

“Kriv je što je 9. prosinca u 11.20 sati, u Tremi, Grubiševo, zatečen da upravlja teretnim automobilom marke opel combo, reg. oznake i broja ČK 327 HU, bijele boje, a nije postupio po zahtjevu policijskog službenika za zaustavljanje vozila izraženom pomoću svjetlosnih i zvučnih signala.

Bez zaustavljanja je nastavio s vožnjom kroz mjesto Trema, Gornje Selo, prema Sv. I. Žabno te se uputio državnom cestom D28 prema Bjelovaru, a dolaskom u Rovišće skrenuo s D28 u Ulicu Stjepana Radića prema mjestima Žabjak, Tuk, Rajić, Breza te Prgomelje gdje je vozilom skrenuo na poljsko-zemljani put, a potom u šumu gdje je izgubljen iz vidokruga”, navodi se u presudi.

AUTO OSTAVIO U ŠUMI

Nabrojeni su mu i brojni drugi prekršaji: nije upravljao sredinom obilježene prometne trake, već je prelazio od desnog prema lijevom rubu kolnika; nije bio vezan; nije se zaustavio na znak Stop; prilikom skretanja nije koristio pokazivač smjera; naglo smanjivao brzinu i naglo kočio; vozio u vrijeme dok je imao šestomjesečnu zabranu; istekla mu je prometna dozvola; nije imao policu osiguranja.

Ovo je odmetnik koji već sedam dana bježi policiji po bilogorskim šumama

Nenad Vukašinović iz Prgomelja kod Bjelovara na sudu je priznao da je bježao policiji jer bio svjestan da vozilom upravlja pod zabranom.

“Auto sam ostavio u šumi, a policija me poslije našla kod kuće. Nakon toga sam bio u zatvoru 15 dana”, naveo je Vukašinović.

Branio se kako druge prekršaje, osim bijega, nije počinio. Kaže kako živi od 800 kuna socijalne pomoći te u vlasništvu ima ral zemlje.

VIŠE OD 100 PRIJAVA

Na sudu je svjedočio i policajac iz prerestača koji je napomenuo kako je identitet vozača bez sumnje utvrdio u mjestu Sveti Ivan Žabno kod Križevaca, kad je u jednom trenutku pretekao njegovo vozilo te se vozio usporedo s njim. On je dobro poznat policiji kao višetruki prekršitelj, zaključio je.

Bjelovarski prekršajni sudac proglasio ga je krivim i kaznio s 33.100 kuna. Osim toga, dobio je novu šestomjesečnu zabranu upravljanja motornim vozilima.

Bjelovarska policija ranije je potvrdila kako Nenad Vukašinović ima više od 100 prekršajnih prijava, uglavnom za prometne nepodopštine, zbog čega je više puta boravio u zatvoru. Tako će, po svemu sudeći, biti i ovaj put jer on novca za plaćanje kazne nema.

U bjelovarskom kraju ima dva nadimka: jedni ga zovu Talijan, a drugi Specijalac.

Objava Čovjek bez ruke pobjegao policiji u starom opelu. Sad je doznao kaznu pojavila se prvi puta na Danica.hr.