Pijana bakica uhićena: skrivila dvije prometne i bježala s mjesta nesreće

Pijana bakica uhićena je nakon što je skrivila dvije prometne nesreće i bježala s mjesta udesa.

“U subotu u 15.26 sati u Osijeku u Ružinoj ulici vozačica (70) je upravljala osobnim automobilom jednosmjernom ulicom te je bočnim dijelom vozila udarila u bočni dio parkiranog automobila.

Nakon toga, napustila je mjesto nesreće, a da vlasniku oštećenog parkiranog osobnog automobila nije ostavila svoje osobne podatke i podatke o vozilu kojim je uzrokovala prometnu nesreću, već je nastavila kretanje.

Dolaskom do raskrižja ulica Hrvatske republike i Stjepana Radića nije prilagodila brzinu kretanja (kolnik mokar, raskrižje) uslijed čega je prednjim djelom vozila udarila u zadnji dio automobila koji je u trenutku nesreće bio zaustavljen u istoj prometnoj traci ispred nje.

Očevidom je utvrđeno da je 70-godišnja vozačica bila pod utjecajem alkohola od 1,46 promila te joj je uz izdanu naredbu o određivanju mjere opreza privremeno oduzeta vozačka dozvola”, rekli su jutros u policiji.

Zbog počinjenog prekršaja vožnje pod utjecajem alkohola 70-godišnjoj vozačici određeno je smještanje u posebnu prostoriju do prestanka djelovanja opojnog sredstva. Zbog izazivanja prve prometne nesreće novčana kazna je 160 eura, a druge 260 eura.

Zbog vožnje pod utjecajem alkohola i bijega s mjesta nesreće vozačici slijedi prekršajni nalog s novčanom kaznom od 1050 eura, zabranom upravljanja u trajanju od dva mjeseca te sedam negativnih prekršajnih bodova.

Objava Pijana bakica uhićena: skrivila dvije prometne i bježala s mjesta nesreće pojavila se prvi puta na Danica.hr.