Vozač porschea bježao s mjesta nesreće pa vukao policajca za sobom!

Policija je na području Sesveta zbog kaznenog djela prisile prema službenoj osobi uhitila 45-godišnjaka iz Čakovca.

“U petak iza podneva u Štefancu, Ulici Vladimira Nazora, zbog prometne nesreće postupala je očevidna ekipa Postaje prometne policije Čakovec prema 45-godišnjem počinitelju prekršaja.

Počinitelju je priopćeno da će mu se privremeno oduzeti vozilo marke “Porsche Panamera” te da preda ključeve, no muškarac je pokrenuo motor vozila. U cilju sprječavanja bijega uhićene osobe, policajac je uhvatio 45-godišnjaka rukama za nadlakticu kako bi ga spriječio u namjeri upravljanja vozilom.

Unatoč tome, muškarac je krenuo automobilom, a s obzirom da ga je policijski službenik držao za ruku, muškarac je policijskog službenika odvukao nekoliko metara nakon čega je policijski službenik pao na kolnik, a muškarac se udaljio vozilom.

Policijski službenik nakon događaja zatražio je liječničku pomoć u Županijskoj bolnici Čakovec, gdje je utvrđeno da je zadobio lakše tjelesne ozljede.

Zbog počinjenog kaznenog djela prisila prema službenoj osobi policijski službenici su poduzeli mjere intenzivnog traganja za odbjeglim muškarcem koje je rezultiralo uhićenjem, dok je vozilo pronađeno ranije u petak u popodnevnim satima po policijskim službenicima Policijske uprave varaždinske.

Vučnom službom prevezeno je u dvorište Policijske uprave međimurske. Dovršenim kriminalističkim istraživanjem utvrđeno je da je muškarac počinio rečeno kazneno djelo na štetu policijskog službenika Postaje prometne policije Čakovec te je protiv njega podnesena kaznena prijava.

On je u utorak predan pritvorskom nadzorniku Policijske uprave međimurske, dok će u srijedu (danas) u jutarnjim satima biti doveden sucu istrage županijskog suda”, priopćili su u srijedu iz međimurske policije.

Objava Vozač porschea bježao s mjesta nesreće pa vukao policajca za sobom! pojavila se prvi puta na Danica.hr.