Došli ga uhititi oko ponoći. On sjeo u auto, udario u policajca i pobjegao

Simon (32) optužen je za nalet automobilom na policajca koji ga je pokušao zaustaviti držeći policijsku značku u rukama. Prijeti mu višegodišnji zatvor.

Prema optužnici, on je u studenome u Zagrebu oko 23.30 sati, “u nakani sprječavanja policijskih službenika kriminalističko-obavještajne službe koji su ga došli uhititi zbog više raspisanih potraga i tjeralica, izašao iz kuće te se škodom fabiom počeo kretati Štefanovečkom ulicom u smjeru istoka”.

“Pritom se nije zaustavio na upozorenje policajca Vladimira koji je imao službenu značku i više puta mu povikao: ‘Simone, stoj, policija!‘ Nakon toga je došao do križanja s Vukovarskom ulicom te je vozilom naletio na policajca Brunu na sredini kolnika s istaknutom značkom koji je vikao: ‘Policija, stani!’

Pao na poklopac motora

Uslijed udarca policijski službenik Bruno pao je na poklopac motora i glavom udario u vjetrobransko staklo te se s osobnog vozila bacio u stranu. Nakon toga se vozilom udaljio.

Iz povijesti bolesti proizlazi da je policajac Bruno primljen u Kliničkoj bolnici Merkur gdje su mu utvrđene dijagnoze natučenja glave, hemitoraksa i desnog ručnog zgloba, a što proizlazi i iz bolničke prijave”, piše u optužnici.

Policajci su se te noći službenim neoznačenim automobilom parkirali u Vukovarskoj ulici te nasuprot obiteljske kuće zamijetili vozilo s više mlađih ženskih osoba koje su počele vikati ‘policija’ te izlazile iz automobila i ulazile u kuću.

Tada je iz te obiteljske kuće izašlo na ulicu 10-15 osoba, a nakon toga je Simon ušao u vozilo i počeo bježati. Pokušali su ga zaustaviti, ali bez uspjeha. Kasnije su ga uspjeli uhititi nakon što su pozvali pojačanje.

Objava Došli ga uhititi oko ponoći. On sjeo u auto, udario u policajca i pobjegao pojavila se prvi puta na Danica.hr.