Vozač (19) brzinom od 120 km/h na pločniku htio pregaziti policajca

Mladiću (19) koji je osobnim automobilom sumanuto bježao policiji te pri punoj brzini htio pregaziti policajca koji je stajao na nogostupu određeno je mjesec dana istražnog zatvora.

Tereti ga se za pokušaj teškog ubojstva i prisile prema službenoj osobi, a policajac se uspio spasiti naglim skokom u stranu.

Županijski tužitelji tvrde kako je mladi vozač u subotu oko 15.30 sati u audiju 80 u varaždinskoj Optujskoj ulici bježao interventnoj policiji koja je iza njega svjetlosnim i zvučnim signalima dala znak da se zaustavi radi utvrđivanja identiteta osoba u vozilu koje su prethodno vrijeđale policajce.

On je velikom brzinom nastavio vožnju kroz mjesta Sračinec i Hrašćica gdje je na raskrižju na kolniku Ulice Ruđera Boškovića naišao na zaustavljeno policijsko vozilo koje mu je prepriječilo put, a policijski službenik je stajao na pločniku kraj vozila.

“Osnovano se sumnja da je 19-godišnjak potom, u cilju da pobjegne, brzinom od oko 120 km/h prešao vozilom na pločnik i krenuo se prema policijskom službeniku koji je izbjegao nalet naglim odskokom u stranu”, ističu tužitelji koji su jučer ispital vozača.

Vozilo se nastavilo kretati prema jugozapadnoj obilaznici Varaždina, gdje je na koncu po policijskim službenicima zaustavljeno kod Gojanca.

U automobilu su bile i dvije muške osobe starosti 27 i 36 godina. Svi su uz uporabu sredstava prisile dovedeni u Policijsku upravu na kriminalističko istraživanje. Dvojica putnika bit će prekršajno prijavljena za vrijeđanje policijskih službenika.

Objava Vozač (19) brzinom od 120 km/h na pločniku htio pregaziti policajca pojavila se prvi puta na Danica.hr.